ส่งเสริมผลงานการออกแบบจากเศษวัสดุเหลือใช้ โชว์ศักยภาพในเทศกาลออกแบบกรุงเทพฯ 2565 (BKKDW 2022)
นายภูสิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ (DITP) เปิดเผยว่า  กรมส่งเสริมการค้าระหว่างประเทศ ดำเนินนโยบายตามนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ขับเคลื่อนยุทธศาสตร์ "ตลาดนำการผลิต" ที่นำความต้องการของผู้บริโภคในตลาดโลกมากำหนดทิศทางการผลิตสินค้าให้สอดคล้องกับเมกะเทรนด์และด้วยสถานการณ์การค้าที่เปลี่ยนไปจากพฤติกรรมของผู้บริโภคในยุค New Normal ที่ตระหนักถึงสิ่งแวดล้อมและใส่ใจตนเองมากขึ้น ส่งผลให้ผู้ผลิตต้องปรับตัวและพัฒนาสินค้าให้ตรงตามความต้องการของตลาดด้วยสินค้าที่มีความรับผิดชอบต่อสิ่งแวดล้อมและสร้างผลกระทบต่อโลกให้น้อยที่สุดและเน้นการนำวัสดุที่ใช้แล้วนำกลับมาใช้ใหม่ อธิบดีกรมการส่งเสริมการค้าระหว่างประเทศ เปิดเผยอีกว่า ได้เริ่มดำเนินโครงการพัฒนาผลผลิตเหลือใช้ทางการเกษตรและอุตสาหกรรมเพื่อแปรรูปเป็นผลิตภัณฑ์เชิงสร้างสรรค์สู่ตลาดสากล โดยโครงการดังกล่าวเริ่มต้นครั้งที่ในปี พ.ศ. 2557 ภายในงานมีการจัดแสดงสินค้าจากผู้ประกอบการที่เล็งเห็นความสำคัญของการนำเศษวัสดุเหลือใช้ในภาคอุตสาหกรรมมาหมุนเวียนใหม่ และเพื่อเป็นการตอบรับนโยบายโมเดลเศรษฐกิจใหม่ (BCG Economy Model) ที่ต้องการสร้างวงจรการผลิตแบบแนวคิดขยะเหลือศูนย์ (Zero Waste) และเพิ่มมูลค่าให้กับวัสดุเหลือใช้ใหม่ จึงได้ออกมาเป็นผลงานจาก 15 แบรนด์ที่มีความน่าสนใจทั้งในเชิงวัสดุ แนวคิด เรื่องราว และการออกแบบ แบ่งเป็นกลุ่มสินค้าที่ใช้เศษเหลือใช้ทางการเกษตร (DEWA) 7 ราย และกลุ่มสินค้าที่ใช้เศษจากภาคอุตสาหกรรม (DEWI) อีก 8 ราย เนื่องจากการจัดงานดังกล่าวเป็นเวทีศักยภาพ ที่ผู้ประกอบการจะได้รับการประชาสัมพันธ์ไปยังกลุ่มผู้ซื้อ ผู้บริโภค ผู้ประกอบการรายอื่นๆ และประชาชนทั่วไป เพื่อแสดงให้เห็นถึงศักยภาพของผู้ประกอบการทั้ง 15 ราย และเพื่อขยายโอกาสทางการค้าในเชิงพาณิชย์ต่อไป DEWA &amp; DEVI 2021 EXHIBITION ในเทศกาลงานออกแบบกรุงเทพฯ (BKKDW 2022) ระหว่างวันที่ 5 - 13 กุมภาพันธ์ 2565 สถานที่จัดนิทรรศการ TCDC อาคารไปรษณีย์กลาง ชั้น 4 ห้องฟังก์ชั่น ตั้งแต่เวลา 11.00 น.- 21.00 น.